ເພື່ອຜັນຂະຫຍາຍມະຕິກອງປະຊຸມໃຫຍ່ ຄັ້ງທີ IX ຂອງພັກ ກໍຄືການປະຕິບັດບາດກ້າວບຸກທະລຸການພັດທະນາຊັບພະຍາກອນມະນຸດ ເພື່ອສ້າງໃຫ້ພະນັກງານ-ລັດຖະກອນໃຫ້ມີຄວາມຮູ້ຄວາມສາມາດ, ມີຄຸນສົມບັດສິນທຳປະຕິວັດ ຕອບສະໜອງໄດ້ຄວາມຮຽກຮ້ອງຕ້ອງການຂອງໜ້າທີ່ການເມືອງຂອງພັກ-ລັດຖະບານ ເພື່ອສືບຕໍ່ກໍ່ສ້າງພະນັກງານຫຼັກແຫຼ່ງ ຂອງກະ ຊວງສາທາລະນະສຸກ ອີງໃສ່ແຜນການກໍ່ສ້າງ, ບຳລຸງ, ຍົກລະດັບຄວາມຮັບຮູ້ທາງດ້ານທິດສະດີການເມືອງ-ການປົກຄອງໃຫ້ພະນັກງານຫຼັກແຫຼ່ງ; ໃນວັນທີ 15 ມິຖຸນາ 2020 ກະຊວງສາທາ ລະນະສຸກ ໄດ້ເປີດຊຸດຝຶກອົບຮົມທິດສະດີການເມືອງ-ການປົກຄອງ ໄລຍະ 45 ວັນ ຊຸດທີ 23 ໃຫ້ແກ່ພະນັກງານຫຼັກແຫຼ່ງຂອງຕົນ; ເປັນກຽດເຂົ້າຮ່ວມໃນພິທີມີສະຫາຍ ຄຳພອນ ພຸດທະວົງ ເລຂາຄະນະພັກກະຊວງ, ຮອງລັດຖະມົນຕີກະຊວງສາທາລະນະສຸກ, ສະຫາຍ ປອ ນາງ ໄກສອນ ຈັນສີນາ ເລຂາໜ່ວຍພັກກົມຄຸ້ມຄອງການຮຽນ-ການສອນ ສະຖາບັນການເມືອງ-ການປົກ ຄອງແຫ່ງຊາດ, ມີບັນດາສະຫາຍເລຂາ-ຮອງເລຂາໜ່ວຍພັກ ພ້ອມດ້ວຍແຂກຖືກເຊີນ ແລະ ຜູ້ເຂົ້າຮ່ວມຝຶກອົບຮົມ.
ຊຸດຝຶກອົບຮົມຄັ້ງນີ້ຈະດຳເນີນໄປຈົນເຖິງວັນທີ 14 ສິງຫາ 2020 ຈຶ່ງຈະສຳເລັດ, ຜູ້ເຂົ້າຮ່ວມຮັບການຝຶກອົບຮົມທີ່ມາຈາກກົມກອງຕ່າງໆອ້ອມຂ້າງກະຊວງ ທັງໝົດ 52 ສະຫາຍ, ຍິງ 33 ສະຫາຍ, ຈຸດປະສົງເພື່ອຍົກລະດັບຄວາມຮູ້-ຄວາມສາມາດໃນດ້ານທິດສະດີ-ການເມືອງ, ການຊີ້ນຳ-ນຳພາ ແລະ ການຄຸ້ມຄອງລັດໃຫ້ໄປຕາມທິດຊີ້ນຳ ແລະ ສອດຄ່ອງ ກັບແນວທາງນະໂຍບາຍຂອງພັກ. ເນື້ອໃນທີ່ນຳມາຝຶກອົບຮົມປະກອບມີ 6 ພາກວິຊາຮຽນ ລວມມີ 40 ບົດຄື: ປັດຊະຍາ 8 ບົດ, ເສດຖະສາດການເມືອງ ແລະ ແນວທາງເສດຖະກິດຂອງພັກ 10 ບົດ, ລັດທິສັງຄົມນິຍົມວິທະຍາສາດ 8 ບົດ, ບໍລິຫານສາດ 8 ບົດ, ວິຊາກໍ່ສ້າງພັກ 5 ບົດ ແລະ ແນວທາງສາທາລະນະສຸກຂອງພັກ 1 ບົດ ພ້ອມດ້ວຍບັນດາມະຕິຕ່າງໆຂອງພັກ.
ບັນດາບົດຮຽນທັງໝົດ ແນໃສ່ເຮັດໃຫ້ຜູ້ເຂົ້າຮ່ວມກຳແໜ້ນສະພາບຄວາມເປັນຈິງ ທາງດ້ານການເມືອງ, ເສດຖະກິດ-ສັງຄົມ, ວຽກງານສາທາລະນະສຸກຂອງປະເທດເຮົາ ແລະ ໄດ້ຮັບຮູ້ເຊື່ອມຊຶມແນວທາງປ່ຽນແປງໃໝ່ຂອງພັກຢ່າງເປັນລະບົບ ແລະ ນຳໄປໝູນໃຊ້ເຂົ້າ ໃນຊີວິດໜ້າທີ່ການເມືອງຂອງຕົນໃຫ້ຖືກຕ້ອງ ແລະ ມີຫຼັກການ.
ໃນໂອກາດເຂົ້າຮ່ວມຊຸດຝຶກອົບຮົມຄັ້ງນີ້ ສະຫາຍ ຄຳພອນ ພຸດທະວົງ ໄດ້ມີຄຳເຫັນ ໃຫ້ທິດຊີ້ນຳຕໍ່ຊຸດຝຶກອົບຮົມ ຮຽກຮ້ອງເຖິງຜູ້ເຂົ້າຮ່ວມ ຈົ່ງເອົາໃຈໃສ່ສຶກສາຮໍ່າຮຽນ, ຄົ້ນຄວ້າ, ປະກອບຄຳຄິດ-ຄຳເຫັນແລກປ່ຽນບົດຮຽນນຳຄູອາຈານ ເພື່ອກຳແໜ້ນທິດສະດີມາກ-ເລນິນ, ບັນດາຫຼັກມູນພື້ນຖານ, ແນວທາງນະໂຍບາຍຂອງພັກ ແລະ ກົດໝາຍຂອງລັດໃຫ້ຈະແຈ້ງ, ຝຶກຝົນຫຼໍ່ຫຼອມຕົນເອງໃຫ້ກາຍເປັນຜູ້ທີ່ມີຄຸນສົມບັດສິນທຳປະຕິວັດ, ເປັນພະນັກງານທີ່ດີຂອງ ພັກ-ລັດ, ເປັນຜູ້ທີ່ຈັດຕັ້ງປະຕິບັດວຽກງານທີ່ດີ ແລະ ເປັນຜູ້ສືບທອດທີ່ດີ...ຯ
ໂດຍ: ສ. ສົດໃສ